01. Nous Henris, cuens de Lucembourch et de la Roche et marchis d’Erlons, faisons savoir a tous que, com nobles hom 02. nostrez chiers cousins Loys, ainsneis filz au conte de Nevers, cuens de Rethez, et nous aiens faites alloiances ensemble 03. de aidier li uns de nous l’autre, si come il apert plus plainnement ens lettres de ce faites, et les dites lettres 04. facent mencion que les alloiances deseur dites doient dureir tant comme il et nous viverons, nous volons et otroions, 05. s’il advenoit, que ia n’aviegne, que nostrez dis cousins perdist le contei de Rethes, fust par mort de sa fame ou par autre 06. choze, que lors les dites alloiances fuissent nulles entre lui et nous, et que les lettres sor ce faites fuissent de nulle 07. force et de nulle valour tant come a ce que de la en avant nous par la vertu de elles, ne le pourriens contraindre 08. ne appelleir de convenances pour raison des deseur dites alloiances de nous aidier. En tesmongnaige de laqueil 09. choze nous avons fait mettre nostre sael a ces presentes lettres, faites et donnees a Paris l’an de grace mil deus 10. cens quatre vins et douze, le mescredi apres les octaves de la Trinitei.